Návrh

Komuniké

Vláda Slovenskej republiky na svojom zasadnutí dňa...................... prerokovala a vzala na vedomie Správu z kontroly plnenia úloh z uznesení vlády splatných v III. štvrťroku 2001, so zameraním na kontrolu použitia a zúčtovania finančných prostriedkov z rezervy predsedu vlády SR.

Kontrolu vykonal Úrad vlády  SR v súlade s uznesením  vlády  SR č. 543/2001,  ktorým bolo schválené “Zameranie  kontrolnej činnosti Úradu vlády SR na II. polrok 2001”, v čase od 7.11.2001 – 30.11.2001 za kontrolované obdobie 1.1.2001 – 30.9.2001.

Cieľom bolo zistiť vecné a časové plnenie úloh vyplývajúcich z uznesení vlády a dodržiavanie všeobecne záväzných právnych predpisov a interných predpisov Úradu vlády SR pri nakladaní s prostriedkami štátneho rozpočtu, ktoré boli poskytnuté z rezervy predsedu vlády v roku 2001. Okrem tejto úlohy bolo predmetom kontroly aj plnenie opatrení prijatých na nápravu nedostatkov zistených z predchádzajúcej kontroly. V prípade zistenia nedostatkov zabezpečiť, aby boli prijaté opatrenia na ich odstránenie.

Z kontroly plnenia úloh z uznesení vlády splatných v III. štvrťroku 2001 vyplynulo, že z 812 termínovaných úloh, splatných v kontrolovanom období, sa         19 úloh nesplnilo (2,3 %). Podiel netermínovaných úloh sa zvýšil na 70,2 % všetkých úloh, čo je najvyšší podiel netermínovaných úloh za posledné dva roky. Do návrhov uznesení vlády viac netermínovaných úloh ako termínovaných úloh predložili najmä minister práce, sociálnych vecí a rodiny, ministerka pre správu a privatizáciu národného majetku, minister dopravy, pôšt a  telekomunikácií, minister obrany a minister pôdohospodárstva.

V dôsledku nedodržania zákona o rozpočtových pravidlách sa kontrolou vykonanou  Úradom vlády  SR vo vybraných subjektoch zistilo porušenie rozpočtovej disciplíny neoprávneným použitím finančných prostriedkov vo výške 373 686,- Sk, ktoré ich odvedú do ŠR SR vrátane penále.

V záujme odstránenia zistených opakujúcich sa nedostatkov hlavne na strane žiadateľov pri poskytovaní a použití dotácií z rezervy predsedu vlády, odstránenia ich príčin, ako aj zlepšenia informovanosti žiadateľov, je potrebné zabezpečiť odborným útvarom  Úradu vlády SR zaslanie “Záväzných podmienok a zásad ...” subjektom ešte pred poskytnutím dotácie z rezervy predsedu vlády.

Okrem opatrení na odstránenie zistených nedostatkov, ktoré boli uložené prijať kontrolovaným subjektom, vláda prijala v návrhu uznesenia úlohu smerujúcu               k splneniu úloh, ktoré boli podľa výsledkov kontroly nesplnené v náhradnom termíne, resp. k predloženiu návrhu na ich zrušenie vláde, ak sú na to objektívne dôvody.

 

Bratislava, december 2001